Mette Kierkgaard (M), 2023-05-03:
Tusind tak for ordet, formand.
Så vil jeg også gerne kvittere for modtagelsen af lovforslaget og debatten her i salen i dag.
Og jeg vil også gerne kvittere for opbakningen, som jeg lytter mig frem til der er hele vejen rundt.
Det, jeg hæfter mig ved, er jo, at det er, fordi vi alle sammen brænder for ældreplejen; vi brænder for, at ældre i vores samfund skal have et liv med nærvær, omsorg og livsglæde, og at vi også skal understøtte de ledere og medarbejdere, som har den utrolig vigtige opgave hver eneste dag at arbejde omkring og med vores ældre.
Så tusind tak for det.
Med lovforslaget udmønter vi nemlig den politiske aftale, som vi indgik den 3. marts i år, i et bredt flertal af Folketingets partier i forbindelse med forhandlingerne om udmøntningen af SSA-reserven for 2023-2025.
Og også tusind tak til alle partierne bag den aftale.
Jeg er rigtig glad for den opbakning, der er til at genindføre forsøgsordningen med obligatorisk opfølgnings- og læringsforløb efter påbud fra ældretilsynet
under Styrelsen for Patientsikkerhed.
Og for mig at se giver det god mening at gennemføre en forsøgsordning, som har fokus på at understøtte forandringer og læring i de plejeenheder, der har problemer med den socialfaglige og plejefaglige kvalitet.
Det handler jo netop om at få fat i at understøtte en udvikling af kompetencer og kulturer, hvilket flere af jer også har været inde omkring i jeres ordførertaler.
For mig er det også vigtigt, at tilsyn ikke kun handler om kontrol; det handler netop også rigtig meget om læring og udvikling.
For det, vi alle sammen skal understøtte, er jo, at medarbejderne og lederne bliver dygtige til at skabe de gode rammer for ældre, så de får et liv i deres hverdag, hvor de hver dag kan glæde sig til og se frem til en dag med nærvær og omsorg.
I og med at vi genindfører ordningen uændret, fastholder vi også, at ordningen skal være obligatorisk, hvilket jo også var en del af den politiske aftale bag ordningen.
Erfaringerne viser jo også, hvilket flere af jer også har været inde på, at opfølgningsforløbene er blevet taget godt imod, altså at det udgående rejsehold er blevet taget godt imod, også selv om det er obligatorisk, og det er det, fordi de obligatoriske opfølgnings- og læringsforløb bidrager til positive forandringer.
Jeg hæfter mig også ved, at høringssvarene fra den eksterne høring over lovforslaget generelt er meget positive over for lovforslaget om genindførelse af ordningen.
I forhold til lovforslaget står jeg naturligvis til rådighed for besvarelse af eventuelle spørgsmål, og før jeg sådan runder af og hører, om der er nogle spørgsmål, vil jeg gerne lige slå ned på tre ting, som jeg hørte i ordførertalerne.
Den ene var, at flere af ordførerne – jeg tror faktisk, at jeg talte det til 5-6 stykker – taler om, at det kunne være en god idé at gøre ordningen permanent.
Jeg tror, at det var hr. Hans Christian Schmidt, der indledte opfordringen, og der var flere andre, der også pegede på det.
Jeg hører jo også, at der generelt set er opbakning til tilsynet, også i det videre arbejde.
Og jeg bakker fuldstændig op om, at tilsyn er en utrolig vigtig del, og jeg bakker også op om den tone, jeg hører i det.
Jeg synes, det er vigtigt, at det har fokus på læring og tillid, for jeg tror egentlig ikke, der er en modsætning mellem kontrol og tillid og læring; det handler i vid, vid udstrækning om, hvordan man gennemfører sine tilsyn.
Nu har jeg jo fornøjelsen af at være ude fra den kommunale verden igennem mange år, og jeg har arbejdet rigtig meget med tilsyn.
Det har så været de kommunale tilsyn, som jeg selv har været med til at gennemføre, men vi har faktisk også haft besøg af tilsyn; det har så været på socialområdet.
Så jeg synes, at vi skal tage de gode erfaringer med ind i det ældrelovsarbejde, som jeg ved I alle sammen er virkelig meget optaget af, og som jeg godt kan forstå I er optaget af.
Og der er jeg helt enig i, at arbejdet med tilsyn skal være en central del, og at vi også skal tage de gode erfaringer med.